Zuma word LP?! Gee my dagga asseblief! | Netwerk24
Zuma word LP?! Gee my dagga asseblief!
Deur Charles Smith 20 September 2018 00:00
'Onthou om Pa se dagga-olie te betaal . . ."
Dié inskrywing op 'n gesin se WhatsApp-groep onlangs was nogal snaaks.
Veral as 'n mens in ag neem dat dit 'n maand vóór die wettiging van dagga vir gebruik in jou eie huis was.
Die wettiging van dagga was vir my die koelste nuus in Mzansi in 'n baie lang tyd. Net jammer dit is 50 jaar te laat.
Dink as ons die PW-jare en die rowwe 80's kon deurgaan met lagtwak. Dit sou alles net soveel makliker gemaak het. As PW en Magnus op die televisiestelle verskyn met die aankondiging van 'n noodtoestand, kon jy die volk hoor: "Gie-gie-gie . . !"
Soos die inskrywing deur die anonieme persoon op Facebook lui: "Dagga dripels (stet) help vir kanker. Die gemors wat gerook word beskadig bruin selle (stet). Gaan lees mooi."
Die een verskaffer van lagtwak in Bloemfontein het glo afslag vir al ons Cheetah-ondersteuners. Hy waarborg dat dit die pyn wegneem van 'n groot loesing elke Saterdag. Dit maak nie die loesing klei-ner nie, maar die uitslag draagliker. Maar ek vermoed die Cheetahs- en die Vrystaatspanne het die naweek halftyd self van dié speserye ingekry. Beide spanne was teen daggatyd (ekskuus, lemoentyd!) voor, maar hou daarna op 'n eienaardige wyse op speel.
Is dit wel sneeu oop Tafelberg, of is die berg net in 'n walm rook gehul noudat dagga wettig hier gerook kan word?
Ons lewe darem in 'n vreemde, wonderlike land. Dit is asof die konstitusionele hof se regters geweet het ons gaan iets kort om die weer hierdie week te verstaan, en verklaar hulle dagga wettig net voor dit op Tafelberg sneeu en terselfdertyd in die noorde raak-raak aan 40° C. 'n Kouefront en hittegolf tref ons gelyk. Dit is amper soos 'n mens oor die DA voel elke dag. Koud en warm.
Maar 'n skeptiese Vaalpens vra nou hierdie geldige vraag: Is dit wel sneeu op Tafelberg, of is die berg net in 'n walm rook gehul noudat dagga wettig hier gerook kan word?
Boere kort hier in die louerige Sentraal-Mzansi 'n nuwe gewas om mee geld te maak. Met mielies breek jy skaars gelyk en sonneblom kan jy nie rook nie. Vir die eerste keer gaan die invoer van Lesotho styg en gaan die lande geil staan van die dagga. Nee, jy mag dit nie verkoop nie, het die geleerdes in die hoogste hof beveel. Maar jy kan dagga sekerlik ruil vir skape en die skape verkoop, of hoe? 'n (Dagga)boer maak mos 'n slim plan! As ou Cyril opdaag om jou plaas te wil vat, kan jy hom rustig oornooi vir 'n dampie op die stoep. 'n Vredespypie, kan jy maar sê. Julle kan lekker oor buffels en langhoringbeeste gesels. Een, twee, drie gaan ou Cyril se plaaskapingplan op in rook.
Die jimmel weet. Ná die nuus die week dat 'n faksie van die ANC in Mangaung Jacob Zuma as LP vir die parlement benoem, is die enigste ding wat seker is in die land dat jy dagga baie nodig gaan kry om kop te hou.